ધરા પિતા-પુત્રીનો સંવાદ સાંભળતી તેને નિહાળી રહી, તેના હ્રદયને આજે કંઇક નવું જ સ્પર્શી રહ્યું હતું. કદાચ, દરેક પુરૂષના જીવનમાં આવનારી છેલ્લી સ્ત્રી તેની દિકરી હોય છે. જેનાં આગમનથી દરેક પિતા સંપૂર્ણ અને પરમપિતા પરમેશ્વર તુલ્ય ઉચ્ચ બને છે. અમુક કુટેવો-દુર્ગુણો જે માતા-પિતા, મિત્રો કે પત્ની દુર ન કરી શકે તે દિકરીના જન્મતાંની સાથે જ સહજતાથી દુર થાય છે. કદાચ, એટલે જ દરેક પિતા દિકરીને વળાવીને આટલી વ્યથા અનુભવતો હશે. તેને ફરીથી પોતાના પિતાની અકળ ભાવોયુક્ત આંખો દેખાઇ અને તેમાં રહેલી વ્યથા પણ તે અનુભવી શકી. તે મનોમન પોતાના પ્રથમ મિત્ર એવા પપ્પાને યાદ કરી રહી.....